Id-Deċiżjoni tal-Kummissjoni
tat-3 ta' Mejju 2000
li tissostitwixxi d-Deċiżjoni 94/3/KE li tistabilixxi lista ta' skart skond l-Artikolu 1(a) tad- Direttiva tal-Kunsill 75/442/KEE dwar l-iskart u d-Deċiżjoni tal-Kunsill 94/904/KE li tistabilixxi lista ta' skart perikoluż skond l-Artikolu 1(4) tad-Direttiva tal-Kunsill 91/689/KEE dwar skart perikoluż
(notifikat bid-dokument numru K (2000) 1147)
(Test b'rilevanza għaż-ŻEE)
(2000/532/KE)
IL- KUMMISSJONI TAL- KOMUNITAJIET EWROPEJ
Wara li kkunsidrat it-Trattat li jistabilixxi l-Komunitajiet Ewropej,
Wara li kkunsidrat id-Direttiva tal-Kunsill 75/442/KEE tal-15 ta' Lulju 1975 dwar skart [1], kif emendata mid-Direttiva 91/156/KEE [2], u b'mod partikolari l-Artikolu 1(a) tagħha,
Wara li kkunsidrat id-Direttiva tal-Kunsill 91/689/KEE tat-12 ta' Diċembru 1991 dwar skart perikoluż [3], u b'mod partikolari l-Artikolu 1(4), it-tieni inċiż tagħha,
Billi:
(1) Diversi Stati Membri nnotifikaw numru ta' kategoriji ta' skart li huma jikkunsidraw li jesibixxu proprjeta’ waħda jew iżjed elenkati fl-Anness III tad-Direttiva 91/689/KEE.
(2) L-Artikolu 1(4) tad-Direttiva 91/689/KEE jirrikjedi li l-Kummissjoni teżamina notifikazzjonijiet mill-Istati Membri bil-għan li tiġi emendata l-lista ta' skart perikoluż li tinsab fid-Deċiżjoni tal-Kunsill 94/904/KE [4].
(3) Kull skart li jinsab fil-lista ta' skart perikoluż irid jiġi inkluż ukoll fil-Katalgu ta' Skart Ewropew li jinsab fid-Deċiżjoni tal-Kummissjoni 94/3/KE [5]. Huwa xieraq, sabiex tiżdied it-trasparenza tas-sistema ta' elenkar u sabiex jiġu simplifikati disposizzjonijiet eżistenti, li tiġi stabilita lista Komunitarja waħda li tintegra l-lista ta' skart li tinsab fid-Deċiżjoni 94/3/KE u dik ta' skart perikoluż li tinsab fid-Deċiżjoni 94/904/KE.
(4) Il-Kummissjoni hija assistita f'din il-biċċa xogħol mill-Kumitat stabbilit minn l-Artikolu 18 tad-Direttiva 75/442/KEE.
(5) Il-miżuri msemmija f'din id-Deċiżjoni huma skond l-opinjoni espressa mill-Kumitat hawn fuq imsemmi,
ADOTTAT DIN ID-DEĊIŻJONI:
Artikolu 1
Il-lista fl-Anness ta' din id-Deċiżjoni hija adottata.
Artikolu 2
Skart klassifikat bħala perikoluż huwa kkunsidrat li juri waħda jew iżjed mill-proprjetajiet elenkati fl-Anness III tad-Direttiva 91/689/KEE u, fir-rigward ta' H3 sa H8, H10 [6] u H11 ta' dak l-Anness, waħda jew iżjed minn dawn li ġejjin:
- temperatura li fiha l-fwar taż-żejt jista’ jaqbad ≤ 55 °C,
- sustanza waħda jew iżjed klassifikata [7] bħala tossika ħafna f'konċentrazzjoni totali ≥ 0,1 %,
- sustanza waħda jew iżjed klassifikata bħala tossika f'konċentrazzjoni totali ≥ 3 %,
- sustanza waħda jew iżjed klassifikata bħala ta' ħsara f'konċentrazzjoni totali ≥ 25 %,
- sustanza waħda jew iżjed korrużiva klassifikata bħala R35 f'konċentrazzjoni totali ≥ 1 %,
- sustanza waħda jew iżjed korrużiva klassifikata bħala R34 f'konċentrazzjoni totali ≥ 5 %,
- sustanza waħda jew iżjed irritanti klassifikata bħala R41 f'konċentrazzjoni totali ≥ 10 %,
- sustanza waħda jew iżjed irritanti klassifikata bħala R36, R37, R38 f'konċentrazzjoni totali ≥ 20 %,
- sustanza waħda jew iżjed magħrufa bħala karċinoġenika tal-kategorija 1 jew 2 f'konċentrazzjoni totali ≥ 0,1 %,
- sustanza waħda jew iżjed tossika għar-riproduzzjoni tal-kategorija 1 jew 2 klassifikata bħala R60, R61 f'konċentrazzjoni totali ≥ 0,5 %,
- sustanza waħda jew iżjed tossika għar-riproduzzjoni tal-kategorija 3 klassifikata bħala R62, R63 f'konċentrazzjoni totali ≥ 5 %,
- sustanza waħda jew iżjed mutaġenika tal-kategorija 1 jew 2 klassifikata bħala R46 f'konċentrazzjoni totali ≥ 0,1 %,
- sustanza waħda jew iżjed mutaġenika tal-kategorija 3 klassifikata bħala R40 f'konċentrazzjoni totali ≥ 1 %,
Artikolu 3
L-Istati Membri jistgħu jiddeċiedu, f'każijiet eċċezzjonali, fuq il-bażi ta' evidenza dokumentarja ipprovduta b'mod xieraq mid-detentur, li xi skart speċifiku indikat fil-lista bħala perikoluż ma jesibixxi ebda waħda mill-proprjetajiet elenkati fl-Anness III tad- Direttiva 91/689/KEE. Mingħajr preġudizzju għat-tieni inċiż ta' l-Artikolu 1(4), tad-Direttiva 91/689/KEE, l-Istati Membri jistgħu jiddeċiedu, f'każijiet eċċezzjonali, li skart indikat fil-lista bħala mhux perikoluż juri waħda jew iżjed mill-proprjetajiet elenkati fl-Anness III tad-Direttiva 91/689/KEE. Id-deċiżjonijiet kollha meħuda mill-Istati Membri għandhom jiġu komunikati kull sena lill-Kummissjoni. Il-Kummissjoni għandha tgħaqqad dawn id-deċiżjonijiet u teżamina jekk il-lista Komunitarja ta' skart u ta' skart perikoluż għandhiex tiġi emendata fid-dawl ta' dawn.
Artikolu 4
L-Istati Membri għandhom jadottaw id-disposizzjonijiet meħtieġa biex jikkonformaw ma’ din id- Deċiżjoni sa mhux iktar tard mill-1 ta'Jannar 2002.
Artikolu 5
Id-Deċiżjoni 94/3/KE u d-Deċiżjoni Nru 94/904/KE huma mħassra b'effett mill-1 ta' Jannar 2002.
Artikolu 6
Din id-Deċiżjoni hija indirizzata lill-Istati Membri.
Magħmula fi Brussel, fit-3 ta' Mejju 2000.